Concursul cuprinde două secțiuni: "Scrisoare", destinată elevilor de gimnaziu și "Eseu", destinată liceenilor.
Termenul de transmitere a lucrărilor este 6 aprilie 2024, iar festivitatea de premiere este programată pentru data de 25 aprilie, la sediul instituției, în cadrul evenimentului "Biblioteca, parte din viața mea", organizat pentru a marca Ziua Internațională a Cărții și Dreptului de Autor și Ziua Națională a Bibliotecarului.
Cerințele care trebuie îndeplinite de participanți sunt următoarele: pentru
Secțiunea Scrisoare: se va formula un text particular, cu caracter confesiv, adresat unei persoane apropiate, scris de mână, întindere de maximum o pagină, format A4; textul scrisorii trebuie să fie introdus printr-o formulă de adresare; mesajul textului trebuie să fie inspirat de o experiență plăcută trăită la bibliotecă și/sau de o carte citită ori întâlnirea cu un scriitor/scriitoare; scrisoarea trebuie să fie datată și să conțină o formulă colocvială (familiară) de încheiere;
pentru secțiunea Eseu: se va redacta o compoziție liberă, subscrisă tematicii concursului – "Biblioteca, parte din viața mea"; textul trebuie să fie tehnoredactat cu fontul "Times New Roman"; mărimea fontului de 12 puncte; spațierea dintre rânduri la 1,5; aliniat stânga-dreapta (justify); întindere de maximum trei pagini, format A4; textul eseului trebuie să exprime opiniile autorului, pe baza evaluării, analizei și/sau interpretării temei centrale; argumentarea ideilor prin utilizarea unor surse bibliografice, citări textuale, experiențe personale și alte resurse argumentative; eseul literar trebuie să corespundă unei structuri de bază, constând în introducere, dezvoltarea textului și concluzie; limbaj formal și elegant care respectă regulile gramaticale și ortografice.
Toate lucrările trebuie să fie însoțite de fișa individuală de înscriere a lucrărilor la concurs.
Regulamentul integral al concursului poate fi consultat la următoarea adresă:
https://www.bibliotecasatumare.ro/images/concurs/regulament.pdf.
Concursul de creație literară "Biblioteca, parte din viața mea" este subscris proiectului "Dăruiește (C)ARTE pentru copii și tineri sătmăreni", derulat în parteneriat cu Inspectoratul Școlar Județean Satu Mare, Casa Corpului Didactic "Dariu Pop" Satu Mare, Școala de Arte Satu Mare, școlile gimnaziale "Avram Iancu" și "Bălcescu–Petofi" și susținut de către filialele județene ale celor două asociații ale bibliotecarilor, ANBPR și ABR.